2021 yilda ikkita tezyurar poyezdni ishga tushirish rejalashtirilmoqda

O‘zbekiston prezidenti Shavkat Mirziyoyev 29 dekabr kuni parlamentga murojaatida 2021 yilda bir qator loyihalar boshlanishi haqida e’lon qildi.
Xususan, keyingi yilda ikki tezyurar poyezdni ishga tushirish rejalashtirilgan. Bundan tashqari, Buxoro-Urganch-Xiva temir yo‘lini elektrlashtirish boshlanadi.
Xususiy sektorni jalb qilish orqali aholi punktlari, ayniqsa qishloqlar va viloyat markazlari o‘rtasida avtobus yo‘nalishlari ko‘paytiriladi.
Toshkentda yer usti metrosi qurilishining ikkinchi bosqichi yakunlanadi va uzunligi 12 km bo‘lgan metro liniyasi foydalanishga topshiriladi. Natijada yer osti va yer usti metro liniyalari ulanadi va yagona tizimni tashkil etadi.
Prezidentning so‘zlariga ko‘ra, 2021 yilda O‘zbekistonda turizmni rivojlantirish bo‘yicha izchil islohotlar davom ettiriladi. Ziyorat va ichki turizmga alohida e’tibor beriladi.

Hududlarni obodonlashtirish uchun budjet mablag‘laridan sayyohlik ob’ektlari atrofida suv va yo‘l infratuzilmasini rivojlantirish uchun 1 trillion so‘m miqdorida mablag‘ ajratiladi.
Shavkat Mirziyoyev mamlakatning barcha aholi punktlaridan poytaxtga, yirik shaharlarga va sayyohlik markazlariga tezkor yetib borishga imkon beradigan o‘zaro bog‘liq transport tarmog‘ini yaratish muhimligini ta’kidladi. Shunga asoslanib, hukumat oldiga kelasi yilning 1 martidan sayyohlik yo‘nalishlari bo‘yicha ichki reyslarni yo‘lga qo‘yish va aviachiptalar uchun budjetdan qisman kompensatsiya tizimini joriy etish vazifasi qo‘yildi.
Bundan tashqari, bir qator hududiy aeroportlar davlat va xususiy sheriklik asosida autsorsingga topshiriladi.